Victor Sjöholm

Nicklas Gustav Victor Sjöholm (s. 8. heinäkuuta 2003 Jönköping, Ruotsi) on ruotsalainen jääkiekkopuolustaja, joka pelaa SM-liigajoukkue Turun Palloseurassa. Hän laukoo oikealta.
Ura.
Seuraura.
Sjöholm on HC Dalenin kasvatti. Hän siirtyi 15-vuotiaana HV71:een kaudeksi 2018–2019. Sjöholm pelasi suurimman osan kaudestaan seuran J18-joukkueessa, jonka tehokkain puolustaja hän oli J18 Allsvenskanissa Emil Andraen kanssa tehoilla 3+7=10. Sjöholm pelasi osan kaudestaan myös U16-joukkueessa, jonka tehokkain puolustaja hän oli Anton Davidssonin kanssa tehoilla 3+10=13. Kauden 2019–2020 Sjöholm pelasi pääasiassa HV71:n J20-joukkueessa. Hän sijoittui 105 minuutillaan J20 SuperElitin jäähypörssissä viidenneksi. 
Kaudella 2020–2021 Sjöholm debytoi SHL:ssä, jossa hän pelasi kahdeksan runkosarjaottelua ilman tehopisteitä. Sjöholm teki SHL-debyyttinsä vain 17-vuotiaana runkosarjan neljännellä kierroksella 1. lokakuuta 2020 vieraissa Luulajaa vastaan. Hänet merkittiin HV71:n seitsemänneksi puolustajaksi. Joulukuussa seura lainasi Sjöholmin Ruotsin kolmanneksi korkeimmalle sarjatasolle HockeyEttan-joukkue Tranåsiin, joka tarvitsi hänet ensisijaisesti paikkaamaan loukkaantumisia. Sjöholm pelasi siellä kauden loppuun ja teki 12 runkosarjaottelussa tehot 2+3=5 ja kuudessa karsintasarjan ottelussa kaksi syöttöpistettä.
Kesäkuussa 2021 edellisen kauden päätteeksi HockeyAllsvenskaniin pudonnut HV71 teki Sjöholmin kanssa kaksivuotisen ammattilaissopimuksen. Hänen ensimmäinen kokonainen kautensa miesten sarjoissa toi 30 runkosarjaottelussa tehot 1+8=9 ja 15 pudotuspeliottelussa kaksi syöttöpistettä. Sjöholm voitti kauden päätteeksi Allsvenskanin mestaruuden ja oli nostamassa HV71:tä takaisin SHL:ään. Hän pelasi kauden aikana myös seitsemän HockeyEttanin ottelua lainalla kasvattajaseurassaan HC Dalenissa. 
Kausi 2022–2023 oli Sjöholmille varsinainen tulokaskausi SHL:ssä, jossa hän pelasi 37 runkosarjaottelua tehopistein 2+8=10. Sjöholm teki SHL-uransa avausmaalin 24. marraskuuta 2022 vieraissa Skellefteåa vastaan. Lokakuussa 2022 HV71 lainasi hänet marraskuun maaottelutaukoon asti kestävällä sopimuksella Allsvenskan-joukkue Södertäljeen, jossa Sjöholm paikkasi Daniel Norben loukkaantumista. Hän pelasi siellä neljä ottelua. Joulukuussa Sjöberg teki HV71:n kanssa kaksivuotisen jatkosopimuksen. Kaudella 2023–2024 hän antoi eniten taklauksia koko SHL:ssä 117 taklauksellaan. Kauden 2024–2025 päätteeksi HV71 putosi Allsvenskaniin.
Kaudeksi 2025–2026 Sjöholm siirtyi vuoden mittaisella sopimuksella SM-liigajoukkue Turun Palloseuraan.
Maajoukkueura.
Sjöholm pelasi alle 20-vuotiaiden MM-kilpailuissa vuonna 2023, jolloin hän toimi Ruotsin varakapteenina. Sjöholm valittiin Tšekkiä vastaan pelatun välieräottelun päätteeksi joukkueensa ottelun parhaaksi pelaajaksi. Hän pelasi myös alle 18-vuotiaiden MM-kilpailuissa vuonna 2021, jolloin Sjöholm voitti pronssia. Hän pelasi myös World U-17 Hockey Challengessa vuonna 2019. Yhteensä Sjöholm on pelannut 21 nuorten ja 27 poikien maaottelua.
Ruotsin A-maajoukkueessa Sjöholm on pelannut kaksi ottelua ilman tehopisteitä. Hän teki A-maajoukkuedebyyttinsä 12. huhtikuuta 2023 Vojensissa pelatussa harjoitusottelussa Tanskaa vastaan.
Pelityyli.
Sjöholm on kuvaillut olevansa fyysiseksi peliä rakastavaksi puolustajaksi, joka haluaa olla vahva erityisesti omassa päässä. Sjöholm haluaa myös auttaa joukkuetta hyvillä ja nopeilla ensimmäisillä syötöillä sekä yksinkertaisella pelaamisella. TPS:n pelaajakoordinaattori Tomi Kallion mukaan hän on enemmän kahden suunnan puolustaja, joka ei ole järin pitkä, mutta Kallion mukaan "ruutitynnyri". Kallio muistutti Sjöholmin sopimusuutista julkaistessa Sjöholmin kirjanneen eniten taklauksia SHL:ssä kaudella 2023–2024. Kallion mukaan hän pelaa fyysisesti ja on erittäin hyvä puolustamaan.